钦定古今图书集成/历象汇编/岁功典/第107卷 > 《宋史》 > 律历志
## 钦定古今图书集成/历象汇编/岁功典/第107卷 > 《宋史》 > 律历志

漏刻《周礼》“挈壸氏，主挈壶，水以为漏，以水火守之，分
以日夜”，所以视漏刻之盈缩，辨昏旦之短长。自秦、汉
至五代，典其事者，虽立法不同，而皆本于《周礼》。惟后
汉、隋、五代著于史志，其法甚详，而历载既久，传用渐
差。国朝复挈壶之职，专司辰刻，置于文德殿门内之
东偏，设鼓楼、钟楼于殿庭之左右。其制有铜壶，水称
“渴乌、漏箭、时牌、契之属，壶以贮水，乌以引注，称以平
其漏，箭以识其刻，牌以告时于昼。”〈牌有七自卯至酉用之制以牙刻字
填金〉《契》以发鼓于夜。〈契有二一曰放鼓二曰止鼓制以木刻字于上〉常以卯正
后一刻，为禁门开钥之节，盈八刻后，以为辰时。每时
皆然，以至于酉。每一时直官进牌奏时正，鸡人引唱，
击鼓一十五声。〈惟午正击鼓一百五十声〉至昏夜鸡唱，放《鼓契》出，
发鼓击钟一百声，然后下漏。每夜分为五更，更分为
五点，更以击鼓为节，点以击钟为节。每更初皆鸡唱，
转点即移水称，以至五更二点止，《鼓契》出。〈凡放鼓契出禁门外
击鼓然后衙鼓作止鼓契出亦然而更鼓止焉〉五点击钟一百声，鸡唱击鼓，
是谓“攒点。”至八刻后为卯时，正四时皆用此法禁钟。
又别有更点，在长春殿门之外，玉清昭应宫、景灵宫、
会灵观、祥源观及宗庙陵寝亦皆置焉，而更以鼓为
节点，以钲为节。